### NN 132/2017 (29.12.2017.), Odluka o gradskim porezima Grada Kutjeva

Grad Kutjevo

3061

Na temelju članka 20. stavka 1. Zakona o lokalnim porezima (»Narodne novine« broj 115/16, 101/17) i članka 32. Statuta Grada Kutjeva (»Službeni glasnik Grada Kutjeva« broj 4/09, 2/13 i 8/13), Gradsko vijeće Grada Kutjeva na sjednici održanoj 19. prosinca 2017. godine donosi

ODLUKU

O GRADSKIM POREZIMA GRADA KUTJEVA

I. OPĆE ODREDBE

Članak 1.

Ovom Odlukom uvode se lokalni porezi kao izvori prihoda Grada Kutjeva, utvrđuju vrste poreza, obveznici, stope i visine poreza te način obračuna i naplate u skladu sa Zakonom o lokalnim porezima (u daljnjem tekstu: Zakon)

II. VRSTE POREZA

Članak 2.

Na području Grada Kutjeva uvode se sljedeći porezi:

1. Porez na potrošnju

2. Porez na kuće za odmor

3. Porez na korištenje javnih površina.

1. Porez na potrošnju

Članak 3.

Porez na potrošnju plaća se na potrošnju alkoholnih i bezalkoholnih pića u ugostiteljskim objektima.

Članak 4.

Obveznik poreza na potrošnju iz članka 2. ove Odluke je pravna i fizička osoba koja pruža ugostiteljske usluge.

Članak 5.

Osnovica obračuna poreza na potrošnju je prodajna cijena pića koja se proda u ugostiteljskim objektima, bez poreza na dodanu vrijednost.

Članak 6.

Porez na potrošnju plaća se po stopi od 3% na osnovicu iz članka 5. ove Odluke.

Utvrđenu obvezu poreza na potrošnju porezni obveznik iskazuje na Obrascu PP-MI-PO i predaje ga od 20. dana u mjesecu za prethodni mjesec. Utvrđenu obvezu porezni obveznik je dužan platiti do posljednjeg dana u mjesecu za prethodni mjesec.

3. Porez na kuće za odmor

Članak 7.

Porez na kuće za odmor plaćaju pravne i fizičke osobe koje su vlasnici kuća za odmor koje se nalaze na području Grada Kutjeva.

Kućom za odmor smatra se svaka zgrada ili dio zgrade ili stan koji se koristi povremeno ili sezonski.

Kućom za odmor ne smatraju se gospodarstvene zgrade koje služe za smještaj poljoprivrednih strojeva, oruđa i drugog pribora.

Članak 8.

Porez na kuće za odmor plaća se godišnje, 12,00 kn/m2 korisne površine kuće za odmor.

Članak 9.

Obveznici poreza na kuće za odmor dužni su poreznom tijelu iz članaka 13. ove Odluke dostaviti podatke o kućama za odmor.

Porez na kuće za odmor plaća se u roku od petnaest dana od dostave rješenja o utvrđivanju tog poreza.

4. Porez na korištenje javnih površina

Članak 10.

Porez na korištenje javnih površina plaćaju pravne i fizičke osobe koje koriste javne površine na području Grada Kutjeva.

Članak 11.

Pod javnim površinama podrazumijevaju se površine u općoj uporabi prema zemljišnoknjižnoj evidenciji kojima po posebnim propisima upravlja Grad Kutjevo (ulice, trgovi, nogostupi, zelene površine, parkovi, parkirališta i dr.).

Članak 12.

Sva pitanja utvrđivanja i naplate poreza na korištenje javnih površina Gradsko vijeće Grada Kutjeva utvrdit će posebnom Odlukom o porezu na korištenje javnih površina na području Grada.

III. PRIJELAZNE I ZAVRŠNE ODREDBE

Članak 13.

Pod poreznim tijelom u smislu ove Odluke smatra se Porezna uprava, Područni ured Požega, koji obavlja poslove u vezi s utvrđivanjem, evidentiranjem, nadzorom i ovrhom poreza propisanim ovom Odlukom, a na temelju suglasnosti ministra financija da Porezna uprava može navedene poslove obavljati u skladu s Pravilnikom o uvjetima, opsegu i naknadi za obavljanje poslova utvrđivanja, evidentiranja, nadzora, naplate i ovrhe radi naplate poreza jedinica lokalne i područne (regionalne) samouprave (»Narodne novine« broj: 1/17. – u daljnjem tekstu: Pravilnik).

Poreznoj upravi za obavljanje poslova iz stavka 1. Ovog članka pripada naknada u iznosu od 5% od ukupno naplaćenih prihoda.

Porezna uprava dužna je do petnaestog u mjesecu, za prethodni mjesec, Gradu Kutjevo dostaviti zbirna izvješća o utvrđenim i naplaćenim porezima, sukladno članku 6. Pravilnika, te zbirna izvješća o saldu nenaplaćenih potraživanja poreza, sukladno rokovima iz članka 7. Pravilnika.

Članak 14.

Ovlašćuje se nadležna organizacija platnog prometa zadužena za naplatu javnih prihoda da naknadu iz članka 13. ove Odluke, obračuna i uplati u korist Državnog proračuna i to do zadnjeg dana u mjesecu, za protekli mjesec.

Članak 15.

Donošenjem ove Odluke prestaje važiti Odluka o gradskim porezima Grada Kutjeva (»Službeni glasnik grada Kutjeva« broj 2/07 i 3/10).

Članak 16.

Ova Odluka objavit će se u »Narodnim novinama« i stupa na snagu osmoga dana od dana objave u »Službenom glasniku Grada Kutjeva«.

Klasa: 410-01/17-01/02

Urbroj: 2177/06-02-17-1

Kutjevo, 19. prosinca 2017.

GRADSKO VIJEĆE GRADA KUTJEVA

Predsjednik
 Ivica Ribičić, v. r.